Łucka

Łucka lažy w Dolnej Łužycy. Pódpołdnjowy jsy běžy Carny Halšter, pśez wjas běžy Pěsnica, kótaraž pla Łucka do Carnego Halšterowa wuliwa. Njedaloko jsy w dłujkozajtšnem směrje jo był Wjeliki Skwórowy gat.
Na dłujkem wjacorje granicujo centrum města Carna Gózda ze sedlišćom Wandelowy dwór a źěłaŕstwowym wobceŕkom K gatnicu, na jogo pódwjacorje laže měsćański źěl Schwarzheide-West, něgajšna wjas Zschornegosta, ako teke Łuchow z měsćańskim źělom Lauchhammer-Ost (spócetny Lauchhammer, górnoserbski teke Železarnje, do togo serbski Wjesko, městno, kótarež jo se w nimski tejerownosći ako Naundorf pomjeniło). Na pódpołnocy Łuckoje namakajoš BASF-źěła ako teke gmejna Šejkow a kolonija Victoria jo na dłujkem zajtšu. Na pódzajtšu granicujo město Zły Komorow ze swójim wejsnym źělom Brjazyń. Na krotkem zajtšu lažytej Carna Wóda a Bělno. Pódpołdnjowy granicujo městno z městom Rolany a na krotkem wjacorje z městom Łuchow a jogo měsćański źěl Lauchhammer-Süd, něgajšna Dolsthaida.
 Městnosć 
Łucka jo pód mjenim Carno Gózdojske pódzajtšo (Schwarzheide-Ost) měsćański źěl Carnego Gózda. K jsy słuša něgajšna zawodowa kolonija Victoria, do togo Pśi Skwórowem gaśe.
 Stawizny 
Łucka jo se w běgu nimskeje pódzajtšneje kolonizacije ako drogowa wjas załožyła. W lěśe 1421 su jen prědny raz wopisma w pśepowědnem wopismje ako "Nuwendorff" naspomnjeli. Wjas jo słušała do zastojnstwa Zły Komorow, kótaryž jo był źěl kurwjerchojstwa Sakskeje. Ako wuslědk Wienskego kongresa jo pśišła Dolna Łužyca a z tym teke Łucka 1815 na kralejstwo Pšuska, wóno jo słušało do wokrejsa Kalawa prowince Bramborskeje.
Wót 1912 do 1914 jo se na pódzajtšu Łucku njedaloko něgajšnego Skwórowego gata briketownja Victoria II natwariła. Zgromadnje z fabriku su natwarili teke bydleńske sedlišćo, źinsajšnu koloniju Victoria. Dnja 1. oktobra 1936 se Łucka ze susednym spócetnym starem Carnym Gózdom (Zschornegosta) do industrijneje wósady Schwarzheide zjadnośijo. Twaŕski pśebytk mjazy wobyma městnoma jo se pśez zawodowe sedlišća (Pśi Wandelowem dwórje a Pśi gatnicy) za pódpołnocnje jsy lažecu BRABAG-źěła zacynił.
Wót 1952 jo słušała industrijna wósada k nowozałožonemu wokrejsoju Zły Komorow.
 Góspodaŕstwo a infrastruktura 
Pódpołnocnje Łucce namakajoš BASF-źěła, něgajšny synthesowy zawod (Synthesewerk Schwarzheide), až do 1945 BRABAG Schwarzheide-Ruhland. Pśez Łuckow źo zwězkowa droga 169 ze Złego Komorowa do Łuchowa a Wikowa. Na pódwjacorje jsy wótběgnjo zwězkowa awtodroga A13. Łucka wobsejźijo zeleznicowe zastanišćo pśi zelezniskej cerje Wósek–Chóśebuz. Tam jězdźe regionalne zeleznice wót Chóśebuza do Sokołnice pśi Halštrowje. Pjerwjej jo było teke hyšći zastanišćo za briketownju. We Łucku jo teke stojnišćo dobrowólneje wognjoweje wobory Carny Gózd.

Noty

Kategorija:Město Carny Gózd
Kategorija:Sedlišćo w Bramborskej
Kategorija:Sedlišćo w Dolnej Łužycy
Kategorija:Wokrejs Górne Błota-Łužyca